Էպիդավրոսի թատրոն

Էպիդավրոսի թատրոն, () հին հունական ամենալավ պահպանված թատրոնը, որը գործում է և առանձնանում յուրահատուկ ակուստիկայով և արտաքին տեսքով։ Գտնվում է Պելեպոնիսում, Արգոլիդյան ծովախորշից ոչ հեռու համանուն սրբավայրում։ Կառուցել է ճարտարապետ Պոլիկլետոս Կրտսերը, մ․թ․ա․ 4-րդ դարի կեսին։ Պեղումներն իրականացվել են 1888 թվականին։ Ավելի ուշ վերականգնվել են թատրոնի քայքայված մասերը։

Ճարտարապետություն 
Կառուցված է բնական թեք ժայռի վրա։ Տեղերը օղակաձև դիազոմայով բաժանված են երկու մասի։ Ներքևի երեսուներկու շարքից բաղկացած տեղերը շառավղային ուղղություն ունեցող ճանապարհներով բաժանված են 12 սեպաձև հատվածների, իսկ 20 շարքից բաղկացած վերևի տեղերը՝ 22 նույնաձև հատվածների։ Ամենավերջին տեղը գտնվում էր օրքեստրիայից 59 մետր հեռավորության վրա և բարձր էր 22,5 մետրով։

Թեատրոնի և սկենեի միջև գտնվող շրջանաձև օրքեստրան ունի 12 մետր տրամագիծ։ Սկենեն բաղկացած էր երեք սենյակներից։ Հոնիական կիսասյուներով ձևավորված պրոսկենեն, որը երկու կողմերից ուներ ելուստներ՝ 3,5 մետր էր։ Թատրոնի մուտքերը մշակված էին որպես հանդիսավոր դարպասներ։

Ծանոթագրություններ